Cang₂ guë́₄ jaun₂ në́₃, ca₂mɨ₃ jan₂ dsa₂ i₂chen₂ José, i₂chan₂ juɨg₂ Arimatea, i₂jme₁lɨ́n₄ jan₂ dsa₂ i₂quián₅ Jesús, la₁ia₁ jme₁ꞌéin₂ conꞌ₂ të₃coꞌ₅₄ bá₄, ia₁ a₂gain₃ dsa₂ judíos; ca₂mɨ₃ Së́₄ ꞌéi₂ ne₄ Dsi₄máꞌ₂ Pilato a₂con₂ nɨ₁ŋɨ₁ ꞌlag₄ Jesús. Ca₂cuë₃ bá₄ Pilato jmɨg₄, jaun₂ ŋe₄ Së́₄ ca₂i₁sioin₅ ꞌlag₄, jaun₂ ca₂tág₃.
Ján₃ bá₄ ca₂dsióg₃ Nicodemo i₂jme₁ca₂i₁dsia₂ jág₁ le₂jŋiá₅ quianꞌ₅₄ Jesús a₂ꞌuë₂. Jme₁quian₅ ꞌéi₂ conꞌ₂ guióg₂-guiá₂ kilos mirra* quianꞌ₅₄ áloes* a₂ma₂rë₂güɨ́nꞌ₅.
Jaun₂ ca₂tág₃ Së́₄ quiainꞌ₅₄ Nicodemo ca₂tág₃ ꞌlag₄ ca₂lio₃ quianꞌ₅₄ tsɨ₁ꞌmɨꞌ₂ tióg₃ liaꞌ₂ jma₃quianꞌ₅₄ mɨ₂ro₂ jaun₂, liaꞌ₂ jme₁lë́₄ tag₄ chíꞌ₅ quióꞌ₅ dsa₂ judíos a₂jme₁ꞌóin₂ ꞌlag₄.
Cau₅ ja₁ca₂tion₃ dsa₂ cróg₄ Jesús, jme₁lë́₄ caun₂ ja₁cha₂ nɨ₁ꞌma₂ a₂ꞌag₅ mɨ́g₂. Jaun₂ jë₄ jaun₂ jme₁dsi₅₄ caun₂ tau₂ ꞌŋio₅ ꞌmɨ́₂ ja₁tsá₃ ꞌein₂ jme₁ma₂tonꞌ₂ dsa₂ ꞌi₁jan₂ ꞌlag₄.
Jaun₂ ꞌuɨg₅₄ ia₁ a₂jme₁lë́₄ jmɨg₄ a₂jmo₃ dsa₂ judíos co₂jŋia₅₄ quióꞌ₅, tonꞌ₂ ꞌuɨg₅₄ ia₁ a₂jme₁lë́₄ ma₂quián₅ jaun₂ tau₂ ꞌŋio₅, jaun₂ ja₁jaun₂ ca₂quio₅ Së́₄ quianꞌ₅₄ Nicodemo ca₂quioin₂₃ Jesús.
Jë₁le₂ꞌuɨg₅₄ jmɨg₄ semana, ŋe₄ María chan₂ Magdala ja₁dsi₅₄ tau₂ ꞌŋio₅, të₂ o₃ꞌiog₂ të₃ qui₁néꞌ₃ guë́₄ le₂jaun₂. Jaun₂ ca₂jág₃, jme₁ma₂rë₃jŋiaꞌ₅₄ bá₄ nɨ₁cang₁ ꞌo₄ tau₂ ꞌŋio₅ jme₁dsióg₃.
Jaun₂ në́₃ ca₂ŋáiꞌ₃ co₂chiꞌ₅₄ ja₁jme₁ꞌen₅₄ Si₂mu₅₄ Pe₄ quiainꞌ₅ chiꞌ₂ dsɨ₂guia₃-tɨ́n₂ jan₂ i₂ŋɨ́₄ lë₃ jme₁ꞌnio₃ Jesús ꞌéi₂, jaun₂ ca₂juáꞌ₂: ―Ma₂në₂dsen₅ dsa₂ Te₁guiꞌ₅₄ dsi₂néi₂ tau₂ ꞌŋio₅ ja₁jme₁roin₂₃, jaun₂ tsá₃ ne₄ a₂jáꞌ₄ në₂quio₅ dsa₂.
Jaun₂ në́₃ Pe₄ quianꞌ₅₄ chiꞌ₂ dsɨ₂guia₃-tɨ́n₂ jan₂ ꞌéi₂ ca₂ꞌuɨin₂ jaun₂ i₃léin₂ ja₁dsi₅₄ tau₂ ꞌŋio₅.
Le₃oin₃ bá₄ i₃léin₂ co₂lë₅ co₂ꞌei₅; la₁ i₂jan₂ ꞌéi₂ ca₂ŋɨ₃ guë́₄ co₂chiꞌ₅₄ conꞌ₂ guë́₄ Pe₄, jaun₂ jŋiái₅ bá₄ ca₂dsióg₃ ja₁dsi₅₄ tau₂ ꞌŋio₅.
Jaun₂ ca₂jmo₃ i₁jɨ́in₂ ca₂ŋéi₃ ne₅₄, jaun₂ ca₂jág₃, jaun₂ bá₄ jme₁niog₅ tsɨ₁ꞌmɨꞌ₂ tióg₃, la₁ia₁ tsá₃ ca₂ꞌí₃ dsi₂néi₂.
Jaun₂ guë́₄ ca₂dsióg₃ Si₂mu₅₄ Pe₄ chi₁coꞌ₅₄ quióꞌ₅, jaun₂ ca₂ꞌí₃ dsi₂néi₂ tau₂ ꞌŋio₅. Jaun₂ ca₂jág₃ ꞌéi₂ tsɨ₁ꞌmɨꞌ₂ tióg₃: jaun₂ bá₄ jme₁niog₅ ja₁jaun₂;
ján₃ bá₄ ca₂jág₃ pe₁guí₄ a₂ca₂lio₃ mɨ₂dsi₄ Jesús. La₁ tsá₃ jme₁ron₅ co₂lë₅ quianꞌ₅₄ tsɨ₁ꞌmɨꞌ₂ tióg₃ jaun₂; cau₅ bá₄ jme₁ron₅ jme₁rë₂jonꞌ₅.
Jaun₂ bá₄ ca₂ꞌí₃ chiꞌ₂ dsɨ₂guia₃-tɨ́n₂ jan₂ ꞌéi₂, i₂dsióg₃ le₂ꞌuɨg₅₄; ca₂të́₂ ne₅₄, jaun₂ ca₂rë₃ꞌéin₂.
(Ia₁ tsá₃ jme₁ma₂ŋɨ́ꞌ₂ guë́₄ dsɨ́₅ jág₁ a₂chi₁ton₅ ne₄ Si₂, a₂tion₅₄ niog₅ jenꞌ₅₄ Jesús jɨn₄ ꞌlag₄.)
Jaun₂ në́₃, i₂len₃ bá₄ táng₃ chiꞌ₂ dsɨ₂guia₃-tɨ́n₂ ꞌéi₂ quióꞌ₅.
La₁ jaun₂ bá₄ jme₁chénꞌ₄ María ca₁ꞌné₄ tau₂ ꞌŋio₅, ꞌo₂₃. Të₁liaꞌ₂ ꞌo₂₃ jaun₂, ca₂jmo₃ i₁jɨ́in₂ a₂ca₂jág₃ të₂le₃ ꞌŋióꞌ₃ tau₂ ꞌŋio₅,
jaun₂ ca₂jɨ́in₂ on₃ ángeles i₂le₁quiꞌ₂ ꞌmɨꞌ₂ tiog₂, tiáinꞌ₅ jë₄ jme₁ron₅ nɨ₁ŋɨ₁ Jesús; jan₂ jme₁guá₄ të₂le₃ ja₁lë́₄ chi₁guiꞌ₂, i₂jan₂ guëꞌ₂ ja₁jme₁lë́₄ a₃tag₅.
Jaun₂ ca₂ŋag₃ ángeles ca₂ŋɨ́iꞌ₃ María: ―ꞌIo₅₄, ¿ꞌe₂ lë₃ ꞌauꞌ₂? Jaun₂ ca₂ŋag₃: ―Ia₁ ma₂në₂te₃ bá₄ dsa₂ Te₁guiꞌ₅₄ quiáng₃, jaun₂ tsá₃ guion₄ jniá₂ a₂jáꞌ₄ në₂quio₅ dsa₂.
Jë₂ bá₄ ca₂ꞌŋiai₂ jág₁ në₅, jme₁ca₂jéinꞌ₃, jaun₂ ca₂jɨ́in₂ Jesús jme₁chéinꞌ₄; la₁ tsá₃ jaun₂ jme₁ŋi₅, Jesús bá₄ ꞌéi₂.
Jaun₂ në́₃ ca₂ŋag₃ Jesús: ―ꞌIo₅₄, ¿ꞌe₂ lë₃ ꞌauꞌ₂ ꞌne₂? ¿I₂ꞌein₂ ꞌnagꞌ₂? Jaun₂, ia₁ a₂lɨ́n₂ María a₂lɨ́n₅ ꞌéi₂ dsa₂ i₂jmo₅ ꞌí₁ ꞌuë₃ jaun₂, jaun₂ ca₂juáꞌ₂: ―Guiꞌ₅₄, chi₂juaꞌ₂ ꞌne₂ ne₂teꞌ₅₄, juaꞌ₅₄ a₂jáꞌ₄ në₂quioinꞌ₂, ia₁jaun₂ të₅₄ jniá₂.
Jaun₂ ca₂juáꞌ₂ Jesús: ―¡María! Jaun₂ ca₂jénꞌ₃ María jaun₂ ca₂juáꞌ₂ quianꞌ₅₄ jág₁ jmei₅ hebreo: ―¡Raboni! ―co₂ꞌnióꞌ₄ a₂juáꞌ₂: Të₅ quiáng₃.
Jaun₂ ca₂juáꞌ₂ Jesús: ―Tsá₃ lë₁jmáꞌ₂ quió₃, ia₁ tsá₃ ma₂uɨ́g₂ guë́₄ jniá₂ ja₁con₂ Ŋeꞌ₃. La₁ guanꞌ₂ o₂cheiꞌ₅₄ rɨ́nꞌ₃ jniá₂, a₂uɨ́g₂ jniá₂ ja₁con₂ Ŋeꞌ₃, ja₁con₂ Ŋéiꞌ₅ ꞌniaꞌ₂ në́₃, ja₁con₂ Diú₄ quiáng₃, ja₁con₂ Diú₄ quiánꞌ₂ ꞌniaꞌ₂ në́₃.
Jaun₂ bá₄ ŋó₃ María chan₂ Magdala ꞌéi₂ ca₂i₁chiꞌ₄ chiꞌ₂ dsɨ₂guia₃-tɨ́n₂ a₂jme₁ma₂në₂jɨ́in₂ Te₁guiꞌ₅₄, a₂jme₁ma₂në₂juáꞌ₂ ꞌéi₂ jág₁ jaun₂.